Page:Huon of Burdeux - Lee.djvu/345

 her knyghtes to se pylgremes shold haue meet and drynke / & so they were set at  end of the hall, & a table coueryd for them, & thereon brede & fleshe & wyne / they were well serued. Than the duches Esclaramonde went to vysyt them, & demaundyd where they were borne & whether they wolde go. 'Dame,' quod they, 'we be all .iii. borne at Vyene, & thether we wolde retourne' / 'syrs, god be your gyde,' quod the lady, & she gaue them .x. Florence, wherof they had grete ioy & thankyd duches. Alas! that gyft was yll imployed, as ye shal here after. They departyd & toke ther way, & trauayled so longe that on a twesdaye they aryued halfe a legge fro Vyene / & ther they met duke Raoull, who was goynge a hawkynge / he was a grete & puyssaunt lord of londes & seynoryes, & hardy in dedes of armes. grete domage it was that he was such a traytoure, for a more subtylman coude not be knowen / for all the dayes of his lyfe he was euer a mouer of warre & stryfe & to do treason, without hauynge regarde other to kynne or other / god confounde hym / for by hym & hys cause Huon sufferyd so myche yll that it cannot be recountyd. This duke Raoull was to mary / thus as he was in the feldes a hawkynge, & .xx. knyghtes with hym, he met the sayd thre pylgremes, & anone he knew them. Than he rode to them & sayd, 'syrs, ye be welcom home' / they were ioyfull, whan they saw the duke, there lord, salute them so humbly, & for ioy therof they shewed hym such newes that by occasyon therof .xx. M knyghtes lost after theyr lyues, & Raoull hymselfe receyued deth / & Huon had suche trouble that he had neuer none suche before, as ye shall here after. Than the duke sayd to the pylgremes / 'frendes, I pray you shew me by what countrees ye haue passyd to com hether.'